wickkiey/tamil-wikipedia-chunked huggingface dataset:
# மு. கருணாநிதி திரை வரலாறு

## திரைப்படங்களுக்கு எழுதிய பாடல்கள்

திரைப்படங்களுக்கு எழுதியுள்ள சில பாடல்கள்:
1. *ஊருக்கு உழைப்பவண்டி* - மந்திரிகுமாரி
1. *இல்வாழ்வினிலே ஒளி..* - பராசக்தி
1. *பூமாலை நீயே* - பராசக்தி
1. *பேசும் யாழே பெண்மானே* - நாம்
1. *மணிப்புறா புது மணிப்புறா* - ராஜா ராணி
1. *பூனை கண்ணை மூடி* - ராஜா ராணி
1. *ஆயர்பாடி கண்ணா நீ* - ரங்கோன் ராதா
1. *பொதுநலம் என்றம்* - ரங்கோன் ராதா
1. *அலையிருக்குது கடலிலே* - குறவஞ்சி
1. *வெல்க நாடு வெல்க நாடு* - காஞ்சித்தலைவன்
1. *ஒருவனுக்கு ஒருத்தி என்ற* - பூம்புகார்
1. *கன்னம் கன்னம்* - பூமாலை
1. *காகித ஓடம்* - மறக்கமுடியுமா
1. *ஒண்ணு கொடுத்தா* - மறக்கமுடியுமா
1. *நெஞ்சுக்கு நீதியும்* - நெஞ்சுக்கு நீதி
# மு. கருணாநிதி திரை வரலாறு

## திரைப்பட வடிவம் பெற்ற இலக்கியப் படைப்புகள்

- பொன்னர் சங்கர் எனும் பெயரில் கருணாநிதி எழுதிய கதை நூலினை அடிப்படையாகக் கொண்டு பொன்னர் சங்கர் எனும் திரைப்படம் உருவாக்கப்பட்டது.
# வங்காளதேசத்தில் அணுக்கரு ஆற்றல்

**வங்காளதேசத்தில் அணுக்கரு ஆற்றல்** *(Nuclear Energy in Bangladesh)* உற்பத்திக்காக முதன்முதலில் 1961 ஆம் ஆண்டு ஒரு அணு மின் நிலையம் கட்டப்பட்டது. 1973-ல் சுதந்திரம் பெற்ற பின்னர் இங்கு வங்காளதேச அணு ஆற்றல் ஆணையம் நிறுவப்பட்டது. நாட்டில் தற்போது சாவார் உள்மாவட்டத்தில் உள்ள அணுசக்தி ஆராய்ச்சி நிறுவனத்தில் ஒரு சிறிய ஆராய்ச்சி அணுக்கரு உலை செயல்பட்டு வருகிறது. பயிற்சி ஆராய்ச்சி ஓரிடத்தனிமங்கள் பொது அணுவியல் (ப.ஆ.ஓ.பொ.அ) என்ற பெயரில் அமெரிக்கப் பொது அணுவியல் நிறுவனம் அமைக்கும் ஒரு சிறிய வகை அணுக்கரு ஆராய்ச்சி உலையாகும்  
மேலும் சமீபத்தில், 2001 ஆம் ஆண்டில் வங்காளதேசம் ஒரு தேசிய அணுசக்தி அதிரடி திட்டத்தை ஏற்றுக்கொண்டது. நாட்டின் மின்சாரப் பற்றாக்குறையைச் சமாளிக்க வங்காள அரசு 24 சூன் 2007 அன்று, அணு மின் நிலையம் கட்டும் திட்டங்களை அறிவித்தது. மே 2010 ல், வங்காள நாடும் உருசியக் கூட்டமைப்புடன் ஒரு குடிமைசார் அணு ஒப்பந்தத்தில் கையெழுத்திட்டது. அமெரிக்கா, பிரான்சு, சீனா நாடுகளுடன் அமைதியான அணு ஆற்றல் பயன்பாடுகளுக்கான கட்டமைப்பு ஒப்பந்தங்களையும் மேற்கொண்டது.  
உருப்பூர் அணுக்கரு மின்நிலையத் திட்டத்திற்கு உருசியாவுடன் ஒரு ஒப்பந்தத்தில் பிப்ரவரி 2011 ஆம் ஆண்டு கையெழுத்திட்டது. ஒவ்வொன்றும் 1200 மெகாவாட் திறன் மின்சாரத்தை உற்பத்தி செய்யக்கூடிய இரண்டு அணுக்கரு உலைகள் அமைப்பது இத்திட்டத்தின் நோக்கமாகும். பப்னாவின் துணைமாவட்டமான இசுவார்டியில் பாயும் பத்மா ஆற்றின் கரையிலுள்ள உருப்பூரில் இந்த அணுமின் நிலையம் கட்டப்படும் என்று அத்திட்டத்தில் திட்டமிடப்பட்டது. நாட்டின் வடமேற்குப் பகுதியில் இம்மாவட்டம் உள்ளது. இத்திட்டத்திற்காக 2 மில்லியன் அமெரிக்க டாலர்கள் நிதி ஒதுக்கப்பட்டு பணிகள் தொடங்கின. 2021 இல் உருப்பூர் அணுமின் நிலையம் செயற்படத் தொடங்கும் என திட்டமிடப்பட்டுள்ளது. இரண்டு நாடுகளுக்கு இடையேயான் அலுவல்பூர்வமான உடன்படிக்கை நவம்பர் மாதம் 2011 இல் கையெழுத்தானது
# வங்காளதேசத்தில் அணுக்கரு ஆற்றல்

## பின்புலம்

ஒரு விவசாய நாடு என்ற வரலாற்றுப் பின்னணியைக் கொண்டிருந்த வங்காள தேசம், 1980 களில் 30 சதவீதமாக இருந்த விவசாயத்துறை அடுத்த பத்தாண்டுகளில் 20 சதவீதமாகக் குறைந்து போனது. மறுபுறத்தில் 20 சதவீதமாக இருந்த தொழிற்துறை 1980 களுக்குப் பின்னர் 30 சதவீதமாக உயர்ந்தது. உயர் தொழிற்சாலை சார்ந்த வங்காளத்தின் தேசியப் பொருளாதாரமும் மின்சார உற்பத்தியும் தேசிய மொத்த உற்பத்தியுடன் நேர்கோட்டுத் தொடர்பை கொண்டுள்ள நிலை உருவானது. குறைந்த விவசாயம் அதிக தொழிற்சாலைகள் என்ற பொருளாதாரத்தை நோக்கி நாடு நகர்ந்தது. தொழிற்சாலைகளில் இருந்து அதிக அளவில் வாயுக்கள் உமிழப்படுவதோடு தாவரங்கள் மற்றும் விலங்குகளும் குறையத்தொடங்கின
# வங்காளதேசத்தில் அணுக்கரு ஆற்றல்

## நடப்பு ஆற்றல் மூலங்கள்

வங்காள தேசத்தில் பயன்பாட்டில் உள்ள ஆற்றலுக்கு முக்கிய ஆதாரமாக இருப்பது நாட்டின் இயற்கை எரிவாயு கையிருப்பே ஆகும். இதில் 55% மின்னுற்பத்தித் துறைக்கும், 27% தொழில் மற்றும் தொழிற்சாலைத் துறை, 10% வீட்டு உபயோகத்திற்கும், 5% போக்குவரத்திற்குமாக பயன்படுத்தப்படுகிறது. மேலும், வங்கதேச அரசு 2010 முதல் 2021 வரையிலான ஆறு ஐந்தாண்டு திட்டங்களுக்கு இலக்கு நிர்ணயித்து செயல்படுகிறது. இதன்படி 2013 ஆம் ஆண்டில் 8500 மெகாவாட்டும், 2015 இல் 11500 மெகாவாட்டும், 2021 இல் 20000 மெகாவாட்டு மின்சாரமும் உற்பத்தி செய்வதற்கான வழிமுறைகள் திட்டமிடப்பட்டிருந்தன. இத்தொலைநோக்குத் திட்டங்கள் யாவும் ’எண்மிய வங்காளதேசம்’ என்ற தொலைநோக்குத் திட்டத்தின் ஒரு பகுதியாகும். நாடுமுழுவதும் மின்மயமாக்கபட வேண்டும் என்ற எதிர்பார்ப்பில் அரசு இத்திட்டங்களைச் செயற்படுத்துகிறது. மேலும், உள்நாட்டிலுள்ள நிலக்கரி அடிப்படையிலான மின்னுற்பத்தித் திட்டங்களை அதிகரிக்கவும், கடற்கரையிலும், கடல் அண்மைப் பகுதிகளில் எரிவாயுத் திட்டங்களைக் கண்டறியவுமான திட்டங்கள் இதில் இடம்பெற்றிருந்தன. 9000 மெகாவாட்டு கூடுதல் மின்னுற்பத்தி திட்டமாக உரூப்பர் அணுமின்நிலையத் திட்டத்தை செயற்படுத்துவதும் இத்திட்டத்தின் ஒரு முக்கியப் பகுதியாகும்.  
இயற்கை எரிவாயுவில் கிடைக்கும் ஆற்றல் 88%, நிலக்கரியில் கிடைக்கும் ஆற்றலில் 4%, எண்ணெயில் கிடைக்கும் ஆற்றலில் 6% மற்றும் சிட்டகாங்க் நீர்மின் திட்டத்தில் கிடைக்கும் ஆற்றலில் 2% ஆகியவை மின் உற்பத்திக்கே பயன்படுத்தப்படுகின்றன. புதுப்பிக்கத்தக்க ஆற்றல் வளங்கள் அவ்வளவாக இங்கு கணக்கில் கொள்ளப்படவில்லை. 2021 ஆம் ஆண்டிற்குள் நிலக்கரியின் பங்களிப்பை 53% உயர்த்தவும் எரிவாயு இறக்குமதியை 30% குறைக்கவும் இலக்கு நிர்ணயிக்கப்பட்டுள்ளது. 2030 ஆம் ஆண்டிற்குள் புதுப்பிக்கத்தக்க ஆற்றல் வளங்களை மேலும் 6% அளவிற்கும், அணுக்கரு ஆற்றல் 30% அளவிற்கு உயர்த்தவுமான தொலை நோக்குத் திட்டங்கள் வழக்கில் உள்ளன
# நீலப் பள்ளிவாசல், யெரெவான்

**நீலப் பள்ளிவாசல்** *(Blue Mosque) (ஆர்மேனியன்: Կապույտ մզկիթ, Kapuyt mzkit; பாரசீகம்: مسجد کبود Masjed-e Kabud, அசர்பைசானி: Göy məscid)* ஆர்மீனியாவின் தலைநகரமான யெரெவானில் அமைந்துள்ள 18 ஆம் நூற்றாண்டைச் சேர்ந்த ஒரு பள்ளிவாசல் ஆகும். சியா இசுலாம் பள்ளிவாசலான இதன் சேவைகள் சோவியத் காலத்தில் நிறுத்தி வைக்கப்பட்டு, யெரெவானின் வரலாற்று அருங்காட்சியகமாக இயங்கி வந்தது. ஆர்மீனியா சுதந்திரம் அடைந்ததைத் தொடர்ந்து, ஈரான் அரசாங்கத்தின் ஆதரவுடன் பள்ளிவாசல் புதுப்பிக்கப்பட்டது. நாட்டில் வசிக்கும் பெரும்பாலான ஈரானியர்களுக்காக மீண்டும் ஒரு பள்ளிவாசலாக இயங்கத் தொடங்கியது. தற்போது ஆர்மீனியாவில் இப்பள்ளிவாசல் மட்டுமே ஒழுங்காக செயல்பட்டு வருகிறது.
# நீலப் பள்ளிவாசல், யெரெவான்

## வரலாறு

### பின்புலம்

14 ஆம் நூற்றாண்டில் தைமூர் ஊடுருவல் காலம் தொடங்கி யெரெவான் மண்டலம் பல்வேறு இசுலாம் ஆட்சியாளர்களின் கட்டுப்பாட்டின் கீழ் இருந்துள்ளது. 16 ஆம் நூற்றாண்டின் தொடக்கத்தில் ஏற்பட்ட 1555 அமாசியா அமைதி உடன்படிக்கையில் இருந்து 19 ஆம் நூற்றாண்டு வரை இடைவிடாமல் ஈரானின் ஒரு மாகாணமாக இருந்து வந்துள்ளது. சஃபாவித் அரச வம்சம், நாதிர் சா, கரீம் கான் சந்து மற்றும் ஈரானிய குவாயர் அரச வம்சம் போன்றவர்களால் அடுத்தடுத்து ஆளப்பட்டு வந்தது. 1826 முதல் 1828 வரை நிகழ்ந்த உரூசோ-பாரசீகப் போரின் விளைவாக ஏற்பட்ட துருக்மென்சாய் உடன்படிக்கையைத் தொடர்ந்து யெரெவான் மண்டலம் உயர் அதிகார உருசியாவின் கட்டுப்பாட்டின் கீழ் சென்றது.  
பள்ளிவாசலின் கட்டுமானம் தொடர்பாக 18 ஆம் நூற்றாண்டின் மத்தியில் இருந்து பல்வேறு தேதிகள் புத்தகங்களில் குறிப்பிடப்பட்டுள்ளன. நீலப் பள்ளிவாசல் ஈரானிய ஆட்சியாளர் நாதிர் சா ஆட்சிக் காலத்தில் (1736 -1747) உசைன் அலி கான் என்பவரல் கட்டப்பட்டதாக 19-ஆம் நூற்றாண்டைச் சேர்ந்த புனிதப் பயணி எச்.எப்.பி இலிஞ்சு தன் அறிக்கையில் குறிப்பிட்டுள்ளார். பள்ளிவாசலின் புரவலர் உசைன் அலி கான் என்று ஈரானிய-அமெரிக்கப் பேராசிரியர் சியார்சு போர்ன்தியன் குறிப்பிடுகிறார். ஆனால் உசைன் அலி கானின் பேரரசு இருந்த காலம் 1762 முதல் 1783 வரையிலான காலமாகும். பள்ளிவாசல் கட்டும் பணி 1760 ஆம் ஆண்டில் தொடங்கப்பட்டு 1764 முதல் 1768
வரையிலான உசைன் அலி கான் காலத்தில் கட்டி முடிக்கப்பட்டது என விளாடிமிர் எம் அருட்யுன்யான் தன் அறிக்கையில் தெரிவிக்கிறார்.  
இப்பள்ளிவாசல் கட்டிடம் நகரத்தின் முக்கியமான பிரார்த்தனைக் கூட்டம் நடக்கும் இடமாக இருந்தது. 1826-1828 உருசோ- பாரசீகப் போரில் யெரெவானை உருசியா கைப்பற்றிய போது, அங்கு செயல்பட்டு வந்த எட்டு பள்ளிவாசல்களில் இதுவே பெரிய பள்ளிவாசலாக இருந்தது. பிரதானமான பிரார்த்தனைக் கூடம், ஒரு நூலகம், முற்றத்தைச் சுற்றிலும் 28 பிரிவுகள் கொண்ட மதராசா எனப்படும் கல்விச்சாலை ஆகியன பள்ளிவாசல் கட்டிடத்தில் இருந்தன. இவ்வளாகம் 7000 சதுரமீட்டர் நிலப்பரப்பில் அமைந்திருந்தது. சமகாலத்திய பள்ளிவாசல்கள் போல இங்கும் உருளை வடிவ இசுலாமியக் கட்டிட அமைப்பு ஒன்று இருந்தது. பல உருளை அமைப்புகள் இருந்ததற்கான ஆதாரங்கள் ஏதும் கிடைக்கவில்லை.
# நீலப் பள்ளிவாசல், யெரெவான்

## வரலாறு

### சோவியத் காலம்

சோவியத் அரசாங்கத்தின் மதச்சார்பற்ற கொள்கைகளுக்கு ஆதரவாக நீலப் பள்ளிவாசல் சேவைகள் நிறுத்தப்பட்டன. 1931-இல் இப்பள்ளிவாசல் யெரெவான் நகரத்தின் வரலாற்று அருங்காட்சியகத்திற்கான இல்லமாகப் பயன்படுத்தப்பட்டது
# நீலப் பள்ளிவாசல், யெரெவான்

## வரலாறு

### சுதந்திர ஆர்மீனியா காலம்

1990 களின் பிற்பாதியில் ஈரான் நாடு வழங்கிய நிதியுதவியைக் கொண்டு பள்ளிவாசல் மறுசீரமைப்பு செய்யப்பட்டு புதுப்பிக்கப்பட்டது. அமைப்பு வகையில் பள்ளிவாசலுக்கு இப்புணரமைப்பு தேவையானது என்றும் அழகியல் நோக்கில் இப்புணரமைப்பு தெளிவற்றது என்றும் அமெரிக்க வெளியுறவுத்துறை ஊழியர் மற்றும் வெளிநாட்டு சேவை அதிகாரி பிராடி கிசுலிங்கு கருத்து தெரிவித்திருந்தார். அசர்பைசானியக் குடியரசில் இருக்கும் சில அதிகாரிகள் மத்தியில் இப்புணரமைப்பு சில கவலைகளை தோற்றுவித்தது. ஆர்மீனியாவைச் சேர்ந்த அசர்பைசானி சமூகத்தின் பாரம்பரியத்தைச் சேர்ந்த பள்ளிவாசலாக இது இருந்தாலும் ஈரானியப் பள்ளிவாசலாக காட்சிப்படுத்தப்படுகிறது என்பது இக்கவலைக்கான காரணமாகும். இசுலாமிய மத சேவைகள் இப்போது பள்ளிவாசலுக்கு உள்ளே மட்டும் நடைபெறுகின்றன. ஆர்மீனியாவில் இப்பள்ளிவாசல் மட்டுமே இயங்கும் பள்ளிவாசலாகத் திகழ்கிறது. யெரெவான் நாட்டு அருங்காட்சியம் தற்போது அதற்காகவே கட்டப்பட்ட ஒரு கட்டிடத்தில் செயற்பட்டு வருகிறது.  
1995 ஆம் ஆண்டில் இப்பள்ளிவாசலின் உரிமையை யெரெவானிய அரசு ஈரானுக்கு அளித்தது. அக்டோபர் 2015 இல் ஆர்மீனிய அரசாங்கம் இப்பள்ளிவாசலுக்கான உரிமையை ஈரானுக்கு மேலும் 99 ஆண்டுகளுக்கு நீட்டிக்க முடிவு செய்தது
# பிரண்ட் ராமசாமி

**பிரண்ட் ராமசாமி** (10 ஏப்பிரல் 1914 - 23 நவம்பர் 1971) என்றறியப்பட்ட **கே. ராமசாமி** பழம்பெரும் தமிழ்த் திரைப்பட நகைச்சுவை நடிகராவார்.
# பிரண்ட் ராமசாமி

## வாழ்க்கைக் குறிப்பு

இராமசாமி கேரளம், கொச்சி இராச்சியத்தில் கொடுங்கல்லூர் என்ற ஊரில் கிருஷ்ணன் மேனன், கல்யாணி ஆகியோருக்கு நான்காவது மகனாகப் பிறந்தார். தனது ஒன்பதாவது அகவையில் வட்டரங்கு கம்பனி ஒன்றில் சேர்ந்தார். பின்னர் 1925-இல் டி.கே.எஸ் நாடகக்குழுவில் என். எஸ். கிருஷ்ணன், எம். ஆர். சுவாமிநாதன், சுந்தரய்யர் போன்றவர்களுடன் சேர்ந்து நடித்தார். இவரது முதல் திரைப்படம் மேனகா 1935-இல் வெளிவந்தது. 1949 இல் டி .கே.எஸ். சகோதரர்களின் *மனிதன்* என்ற நாடகத்தில் "பிரண்ட்" என்ற பாத்திரத்தில் எல்லோருக்கும் நல்ல "நண்பராக" நடித்து பலரதும் பாராட்டைப் பெற்றார். அன்றில் இருந்து இவரை *பிரண்ட்* ராமசாமி என்று அழைக்க ஆரம்பித்தனர். தொடர்ந்து பல திரைப்படங்களில் நகைச்சுவை நடிகராக நடித்தவர், 1960 இல் பிரேம் நசீர் கதாநாயகனாக நடித்த தங்கம் மனசு தங்கம் என்ற படத்தையும் தயாரித்துள்ளார்.
# பிரண்ட் ராமசாமி

## மறைவு

1971 நவம்பர் 23 இல் தனது 57-ஆவது அகவையில் காலமானார். இவரது மனைவி பெயர் காமாட்சி. இவருக்கு காஞ்சனா, கனகா, ரத்னா என்ற 3 பெண்கள்.
# பிரண்ட் ராமசாமி

## நடித்த திரைப்படங்கள்

1. மேனகா (1935)
1. பில்ஹணன் (1948)
1. ராஜாம்பாள் (1951)
1. குமாஸ்தா (1953)
1. லட்சுமி (1953)
1. மனம்போல் மாங்கல்யம் (1953)
1. அன்பு (1953)
1. எதிர்பாராதது (1954)
1. கூண்டுக்கிளி (1954)
1. பணம் படுத்தும் பாடு (1954)
1. போன மச்சான் திரும்பி வந்தான் (1954)
1. வைரமாலை (1954)
1. கோமதியின் காதலன் (1955)
1. கணவனே கண்கண்ட தெய்வம் (1955)
1. பெண்ணின் பெருமை (1956)
1. ராஜ ராஜன் (1957)
1. பொம்மை கல்யாணம் (1958)
1. அடுத்த வீட்டுப் பெண் (1960)
1. பார் மகளே பார் (1963)
1. கல்லும் கனியாகும் (1968)
# கொரிய உணவு

**கொரிய உணவு** *(Korean cuisine)* பல நூற்றாண்டுகளாக சமூக, அரசியல் மாற்றங்கள் ஊடாகப் படிமலர்ந்த உணவு ஆகும். இது கொரியத் தீவகம், தென்மஞ்சூரியாவின் முந்தைய வரலாற்று நாடோடி, வேளாண் மரபுகளில் தோன்றி, பல்வேறு பண்பாடுகளுடனும் இயற்கைச் சூழலுடனும் ஊடாடிப் படிமலர்ந்த உணவு வகையாகும்.  
கொரிய உணவு அரிசி, காய்கறி, இறைச்சி ஆகிய உட்கூறுகளால் ஆகியதாகும். மரபுக் கொரிய உணவில் தொட்டுக்கொள்ளும் பக்க உணவுகள் (반찬; *பன்ச்சன்*) நிறைய இருக்கும். இத்துடன் ஆவியில் அவித்த குறுமணி அரிசி உணவும் அமையும். அனைத்து உணவிலும் கிம்சி பரிமாறப்படும். சமையல் செய்ய வழக்கமாக எள்ளெண்ணெயும், புளிக்கவைத்த அவரைச் சாறும், சோயா மொச்சைச் சாறும், உப்பும், பூண்டும், இஞ்சியும், மிளகுப் பொடியும், கோசும், புளித்த சிவப்பு மிளகாய்ச் சாந்தும் பயன்படுகின்றன.  
சமையல்கூறுகளும் பக்க உணவுகளும் வட்டாரத்துக்கு வட்டாரம் வேறுபடும். பல வட்டார உணவுகள் நாட்டு உணவுகளாகியுள்ளன. சிற்சில மாற்றங்களோடு பல வட்டார உணவுகள் நாடு முழுவதும் பரவி, நாட்டு உணவில் கலந்துவிட்டன. கொரிய அரசவைக் குடும்ப உணவுக்காக அனைத்து வட்டாரச் சிறப்பு உணவுகளும் கொணரப்பட்டுப் பரிமாறப்பட்டதால் இந்நிலை ஏற்பட்டது எனலாம். கொரியப் பண்பாட்டுப் பழக்கவழக்கங்களால் உணவுகள் மாற்றப்படுகின்றன.
# கொரிய உணவு

## வரலாறு

### முந்துவரலாறு

சியூல்முன் பானைக் காலத்தில் (தோராயமாக கிமு 8000 முதல் கி.மு. 1500 வரை), தேடல், வேட்டைச் சமூகங்கள் வேட்டையிலும் மீன்பிடித்தல் தொழிலிலும் பிந்தைய கட்டங்களில் முகிழ்நிலை வேளாண்மையிலும் ஈடுபட்டிருந்துள்ளனர்.மூமுன் பானைக் காலத் தொடக்கத்தில் (கி.மு. 1500) இருந்து வேளாண்மை தொழில்மரபுகள் மஞ்சூரியாவின் இலியாவோ ஆற்றுப் படுகையில் இருந்து புலம்பெயர்ந்த புதிய குழுக்கள் வரவுடன் வளரத் தொடங்கின. மூமுன் காலத்தில் மக்கள் தினைகள், வாற்கோதுமை, கோதுமை, நெல், பயறுகள் பயிரிடத் தொடங்கினர். வேட்டைத் தொழிலும் மீன்பிடித்தலும் தொடர்ந்தன. இக்காலத்தில் புளித்த அவரைச் சாற்றின் உருவாக்கமும் பதப்படுத்தமும் தொல்லியலாகக் கண்டறியப்பட்டுள்ளது. வடபகுதி நாடோடிப் பண்பாடுகளின் உறவால் கால்நடை வளர்ப்பும் கைவரப் பெற்றுள்ளனர்.
# கொரிய உணவு

## வரலாறு

### மூவேந்தர் காலம்

'' மூரல் வண்ன ஓவியம் ("மற்போர்வீரர்கள் கல்லறைகள்")]]
கொரியாவின் மூவேந்தர் காலம் (கி.மு. 57 – கி.பி. 668 ), கொரியப் பண்பாட்டின் விரைந்த வளர்ச்சிக் காலங்களில் ஒன்றாகும். கோகுர்யியோ பேரரசு, நிகழ்கால மஞ்சூரியாவின் பெரும்பகுதியில், அதாவது இத்தீவக வடபகுதியில் கி.மு. 37 முதல் கி.பி. 668 வரை நிலவியது. இரண்டாம் பேரரசான பயேக்யே பேரரசு கி.மு. 18 முதல் கி.பி. 660 வரை தீவகத் தென்மேற்குப் பகுதியில் அமைந்தது. மூன்றாம் பேரரசான சில்லாப் பேரரசு கி.மு. 57 முதல் கி.பி. 935 வரை தீவகத் தென்கிழக்குப் பகுதியில் நிலவியது. ஒவ்வொரு வட்டாரமும் ஒரு தனித்த பண்பாட்டு நடைமுறைகளையும், உணவையும் கொண்டிருந்தன.எடுத்துக் காட்டாக, பயேக்யே கிம்சி போன்ற குளிர்ந்த உணவுகளுக்கும் புளிக்கவைத்த உணவுகளுக்கும் பெயர்போனது. கி.பி. நான்காம் நூற்றாண்டு முதல் ஏற்பட்ட சீனப் பண்பாட்டு உறவால் புத்த மதமும் கன்பியுசனியசமும் பரவிய பிறகு தனித்த கொரிய வட்டாரப் பண்பாடுகள் பெரிதும் மாற்றமுற்றன.
# கொரிய உணவு

## வரலாறு

### கோர்யியோ காலம்

, 1146 கல்லறையில் வெள்ளிக் கரண்டி, துண்டுக்குச்சிகள்]]  
பிந்தைய கோர்யியோ காலத்தில் பதின்மூன்றாம் நூற்றாண்டில் மங்கோலியர்கள் கோர்யியோவை முற்றுகையிட்டுக் கைப்பற்றியுள்ளனர். சில கொரிய மரபு உணவுகள் இக்காலத்தில் தோன்றியுள்ளன. இக்காலதில் கொட்டு உணவு, *மண்டு*, வலைசுடும் இறைச்சி உணவுகள், குழலுணவுகள், பதப்படுத்திய மிளகின் பயன்பாடு, ஆகிய அனைத்தும் இக்காலத்திலேயே தோன்றியுள்ளன.
# கொரிய உணவு

## வரலாறு

### யோசியோன் காலம்

யோசியோன் காலத்தில் வேளாண்மைப் புத்தாக்கங்கள் உருவாகிப் பரவலாகின. 15 ஆம் நூற்றாண்டில் மழைமானி கண்டறியப்பட்டது. கிபி 1429 முதல் அரசு வேளான்மை, பண்ணைத் தொழில்நுட்பங்கள் குறித்த நூல்களை வெளியிட்டது. *நோங்சா யிக்சியோ* ( "பண்ணைத் தொழில் குறித்த நேரடி உரை"), என்ற வேளாண்மை நூல் சியோங் அரசர் வழி தொகுக்கப்பட்டது.
# கொரிய உணவு

## வரலாறு

### அயற்குடியேற்றம் முதல் புத்தியல் காலம் வரை

'', கொரியப் போரில் உருவாகிய ஒரு நறும்பருகு.]]  
யப்பான் கொரியத் தீவகத்த 1910 முதல் 1945 வரையில் கைப்பற்றி ஆண்டது. யப்பானுக்கான உணவு வழங்கலை நிறைவு செய்ய பல வேளாண் அமைப்புக்களை யப்பானியர்கள் தம் கையில் எடுத்துக் கொண்டனர். சிறு பண்ணைகள் பெரும்பண்ணைகளாயின. இம்மாற்றம் வேளாண்விளைச்சலைப் பெருக்கியது. நெல்விளைச்சல் யப்பானியப் போரின் விளைவுகளைச் சந்திக்க இக்காலத்தில் பேரளவில் அமைந்தது. கொரியர்கள் தம் நுகர்வுக்காக பிற கூலப்பயிர்களை பயிரிட்டுப் பெருக்கினர்.
# கொரிய உணவு

## அரசவை உணவு

ப் பேரரசுத் தலைநகரானகையேயாங்யூவில் உள்ளஅனப்யீ ஏரி.]]  
புத்தியல் காலத்துக்கு முன் அனைவராலும் *குன்யங் இயூம்சிக் * என அழைக்கப்பட்ட அரண்மனை உணவுகள், கொரியத் தீவகத்தின் சில்லாப் பேரரசு காலத்தில் இருந்து ஆண்ட பல அரசர்களின் திறந்த மனப்பான்மையைக் காட்டுகிறது. இப்போக்கு சில்லாப் பேரரசில் கையேயாங்யூவில் உருவாக்கப்பட்ட அனப்யீ ஏரி பல அரங்குகளுடனும் முற்றங்களுடனும் திறந்தவெளி உணவுக் கூடங்களோடு போசியோக்யியோங் எனும் ஊற்றுக் கால்வாய் ஏற்பாட்டோடு அமைத்ததில் இருந்தே தொடர்கிறது. இது தேறல்கோப்பைகளை மிதக்கவிட்டு கவிதை இயற்றும் நோக்கத்துக்காகவே உருவாக்கப்பட்டுள்ளது.  
தீவகத்தின் பல அரசுகள், சுற்றியுள்ள அணுக்க நாடுகளின் உணவுமுறைகளை உள்ளடக்கிய வட்டாரக் கலவையாக கொரிய அரசவை உணவு அமைகிறது. இதில் அரசுகள் பல வட்டார சிறப்புவகைகளையும் நுண் உணவுகளையும் பேரசின் அரண்மனைக்கு அனுப்பியுள்ளனர். யோசியோன் கலத்துக்கு முன்பிருந்தே உணவுகள் சார்ந்த பதிவுகள் கிடைத்தாலும்,இவை அனைத்தும் பலவகை உணவுகளைக் கூறுகின்றனவே ஒழிய அவ்வுணவுகளின் தனிப்பெயர்களைக் குறிக்கவில்லை.அரசவை உணவு பொதுமக்கள் உணவுகளைப் போல பருவமாற்றங்களுக்கேற்ப மாறுவதில்லை. ஆனால் அவை அன்றாடம் வேறுபட்டிருந்தன. எட்டு கொரிய வட்டார உணவுகளும் மாதம் ஒருவகையாக அரண்மனையில் அவற்றின் அரசு அலுவலர்களால் பரிமாறப்பட்டன. எனவே அரசவை உணவில் ஏராளமான உணவு வகைகள் அமைந்திருந்தன.
# ஸ்தாவ்ரபோல் பிரதேசம்

## நிலவியல்

இந்த கிராயின் நிலப்பரப்பு போர்ஸ்-காகச்சின் நடுப் பகுதியை உள்ளடக்கியதாக மற்றும் பெரும்பாலும் காகசஸ் மேஜரின் வடக்கு சரிவுகளைக் கொண்டதாக உள்ளது. இதன் எல்லைகளாக ரசுத்தோவ் மாகாணம், கிராஸ்னதார் பிரதேசம், கல்மீக்கியா குடியரசு, தாகெஸ்தான் குடியரசு, செசின்யா குடியரசு, வடக்கு ஒசேத்திய-அலனியா குடியரசு, கபர்தினோ -பல்கேரிய குடியரசு, காரசாய்–செர்கிஸ் குடியரசு ஆகியன உள்ளன.
# ஸ்தாவ்ரபோல் பிரதேசம்

## வரலாறு

இந்தக் கிராய் 1924 அக்டோபர் 17 அன்று வடக்கு காகஸ் கிராய் என்ற பெயரில் நிறுவப்பட்டது. பல நிர்வாக மாற்றங்களை மேற்கொண்ட பின்னர், ஓர்டிஜோஹொனிகிட்செ பிரதேசம் (Орджоникидзевский край), என்றும், பின்னர் செர்கோ ஓர்டிஜோஹொனிகிட்செ என்று 1937 மார்ச் அன்று மாற்றப்பட்டு, ஸ்ட்யாவ்ர்போல் பிரதேசம் என பெயர் மாற்றம் 1943 சனவரி 12 அன்று செய்யப்பட்டது.
# ஸ்தாவ்ரபோல் பிரதேசம்

## அரசியல்

சோவியத் காலத்தில், பிராந்திய (கிராய்) உயர் அதிகாரம் மூன்று நபர்கள் இடையே பகிர்ந்து கொள்ளப்பட்டது: முதன்மை அதிகாரம் ஸ்ட்யாவ்ர்போல் பிரதேச சோவியத் கம்யூனிஸ்ட் கட்சிக் குழுவின் முதன்மைச் செயலாளரிடம் (இவரிடமே மாபெரும் அதிகாரம் இருந்தது), அடுத்து பிரதேச சோவியத் தலைவர் (சட்டமியற்றும் அதிகாரம்), மற்றும் நிலப்பரப்பு நிர்வாகக் குழுத் தலைவர் (நிறைவேற்று அதிகாரம்).  
1970-1978, ஆண்டு காலகட்டத்தில் ஸ்தாவ்ரபோல் கிராயின் கம்யூனிச கட்சியின் முதன்மைச் செயலாளராக மிக்கைல் கொர்பச்சோவ் இருந்தார். 1978 இல் இவர் மாஸ்கோ பகுதிக்கு இடம்பெயர்ந்து பின்னர், இவர் சோவியத் கம்யீனிஸ்ட் கட்சியின் மத்திய குழுவின் செயலாளராக ஆனார். பின் ஏழு ஆண்டுகளுக்குப் பிறகு கட்சியின் பொதுச் செயலாளர் மற்றும் நாட்டின் தலைவராக உயர்ந்தார்.  
1991, சோவியத் கம்யூனிஸ்ட் கட்சி தன் அனைத்து அதிகாரங்களையும் இழந்தது, இக்கால கட்டத்தில் கிராயின் தலைமையையும் கம்யூனிஸ்ட் கட்சி இழந்து, கிராயின் தலைவராக வட்டார நாடாளுமன்றத்தால் ஆளுநர் நியமிக்கப்பட்டார்/தேர்ந்தெடுக்கப்பட்டார்.  
ஸ்ட்யாவ்ர்போல் பிரதேச சாசனம் பிராந்திய அடிப்படையான சட்டம் ஆகும். ஸ்ட்யாவ்ர்போல் பிரதேச மாகாணத்தில் பிராந்திய சட்டமன்ற (பிரதிநிதி) அமைப்பு உள்ளது. சட்டமன்றம் பிராந்திய ரீதியிலான சட்டமன்ற (பிரதிநிதி) அமைப்பு ஆகும். கிராய் சட்டமன்றம் சட்டமியற்றும் அதிகாரம், தீர்மானங்களை இயற்றுதல், மற்றும் பிற சட்ட நடவடிக்கைகளை மேற்பார்வயிடுதல், நடைமுறைப்படுத்துதல், கவணித்தல் ஆகிய அதிகாரங்களை உடையது. கிராய் அரசானது உயர்ந்த நிர்வாக அமைப்பாக உள்ளது. இதனுடன் மாவட்ட நிர்வாகங்கள் போன்ற, பிராந்திய நிர்வாக அமைப்புகள் அடங்கும். கிராயின் நிர்வாகத்தின் உயர்ந்த ஆட்சியாளராக உருசிய அரசியலமைப்பின்படி பிரதேச சாசனத்திற்கு ஏற்ப ஆளுநர் உள்ளார்.
# ஸ்தாவ்ரபோல் பிரதேசம்

## மக்கள் வகைப்பாடு

### மக்கள் தொகை

2010 ஆண்டைய மக்கள் கணக்கெடுப்பின்படி இந்த பிரதேசத்தின் மக்கள் தொகை 2,786,281; மற்றும் 1989 மக்கள் கணக்கெடுப்பின்படி 2,410,379 விட கூடுதல். பிரதேச்சத்தின் மக்கள் தொகை குபன் ஆறு, குமா ஆறு ஆகிய ஆறுகளின் வடிகால் பகுதிகளில் அடர்த்தியாக உள்ளது.
# ஸ்தாவ்ரபோல் பிரதேசம்

## மக்கள் வகைப்பாடு

### இனக்குழுக்கள்

2010 ஆண்டு மக்கள் கணக்கெடுப்பின்படி தற்போதைய நிலவரத்தில் இப்பிராந்தியத்தில் முப்பத்து மூன்று இனக்குழுவினர் 2,000; பேருக்கு மேற்பட்ட எண்ணிக்கையில் உள்ளனர். உருசியக் கூட்டாட்சியில் பல்லினங்கள் கொண்ட ஒரு பிரதேசமாக இப்பிரதேசம் உள்ளது. இங்கு மொத்தம் 140 க்கும் மேற்பட்ட பல்வேறு இனக் குழுக்களை சேர்ந்த மக்கள் அடையாளம் காணப்பட்டுள்ளனர். பட்டியல் பின்வறுமாறு:
**2007 முதன்மை புள்ளி விவரங்கள்**:
- பிறப்பு விகிதம்: 1000 பேருக்கு 11.22
- இறப்பு விகிதம்: 1000 பேருக்கு 13.32
- நிகர மக்கள் தொகை வளர்ச்சி: 1000 பேருக்கு +3.5  
;2012 முதன்மை புள்ளி விவரம்
- பிறப்புகள்: 34 768 (1000 பேருக்கு 12.5)
- இறப்புகள்: 33 356 (1000 பேருக்கு 12.0)
**மொத்த கருத்தரிப்பு விகிதம்:**
2009 - 1.45 | 2010 - 1.44 | 2011 - 1.43 | 2012 - 1.52 | 2013 - 1.55 | 2014 - 1.62 | 2015 - 1.63(e)
# ஸ்தாவ்ரபோல் பிரதேசம்

## மக்கள் வகைப்பாடு

### சமயம்

2012 ஆண்டைய அதிகாரப்பூர்வ மக்கள் கணக்கெடுப்பின்படி ஸ்தாவ்ரபோல் பிரதேசத்தில் 46.9% பேர் உருசிய மரபுவழி கிருத்தவர்கள், 7% திருச்பை சாராத பொதுவன கிறித்தவர், 5% பேர் முஸ்லிம், 1% பேர் கிழக்கு மரபுவழித் திருச்பையை நம்புபவர்கள், வேறு திருச்பையை ஏற்காதவர்கள், 1% பேர் ரோட்னோவரி அல்லது உள்ளூர் நாட்டுப்புறச் சமயத்தினர். 19% பேர் கடவுள் நம்பிக்கை உள்ள ஆனால் சமய நம்பிக்கை அற்றவர்கள் என குறிப்பிடுபவர்கள், 16% பேர் நாத்திகர், 7.1% பேர் பிற சமயங்களைச் சார்ந்தவர்களாகவோ அல்லது தங்கள் சமயத்தைப் பற்றி குறிப்பிடாதவர்களோ ஆவர்.
# சோமேஷ்வரர் கோயில், கோலார்

**சோமேஷ்வரர் கோயில், கோலார்** (Someshwara temple) இந்தியாவின் கர்நாடக மாநிலத்தின் கோலார் நகரத்தில் அமைந்துள்ள சிவபெருமானுக்கு அர்ப்பணிக்கப்பட்ட கோயில் ஆகும். பதினான்காம் நூற்றாண்டில் விஜயநகரப் பேரரசின் ஆட்சிக்காலத்தில் திராவிடக் கட்டிடக்கலை நயத்தில் கட்டப்பட்டக் இந்துக் கோயிலாகும். தற்போது இக்கோயில் இந்தியத் தொல்லியல் ஆய்வகத்தின் பராமரிப்பில் உள்ளது.
# சோமேஷ்வரர் கோயில், கோலார்

## இதனையும் காண்க

- சோமேஷ்வரர் கோயில், பெங்களூர்
# சோமேஷ்வரர் கோயில், பெங்களூர்

, பெங்களூரு]]  
**சோமேஷ்வரர் கோயில், பெங்களூர்** (Someshwara Temple), இந்தியாவின் கர்நாடக மாநிலத் தலைநகரான பெங்களூர் நகரத்தின் அலசூர் பகுதியில் அமைந்துள்ளது. சிவபெருமானுக்கு அர்ப்பணிக்கப்பட்ட இக்கோயில் சோழர்கள் காலத்தில் திராவிடக் கட்டிடக்கலை நயத்தில் கருங்கற்களால், சிற்ப வேலைபாடுகளுடன் கட்டப்பட்ட இந்துக் கோயில் ஆகும். விஜயநகரப் பேரரசு காலத்தில் அல்சூர் சோமேஷ்வரர் கோயில் திருப்பணி செய்யப்பட்டது.
# சோமேஷ்வரர் கோயில், பெங்களூர்

## கோயில் அமைப்பு

இக்கோயில் கருவறையின் முன் அழகிய யாழி சிற்ப வேலைபாடுகளுடன் கூடிய தூண்கள் கொண்ட மண்டபம் உள்ளது. கோயிலின் கிழக்கு கோபுரம் சிற்பங்களுடன், 16ஆம் நூற்றாண்டில் கட்டப்பட்டது.  
கோயில் கருவறையின் முன் மண்டபத்தில் பஞ்சலோகத்தினால் செய்யப்பட்ட அழகிய நந்தி உள்ளது. மேலும் இராவணன் கையிலை மலையைத் தூக்கும் காட்சி, மகிஷாசூரனை துர்கை வதம் செய்யும் காட்சி, நாயன்மார்கள், பார்வதி - சிவன் திருக்கல்யாணக் காட்சி மற்றும் சப்தரிஷிகளின் கருங்கல் சிற்பங்கள் அமைந்துள்ளது.
இக்கோயிலின் கல்யாணி தெப்பக்குளம் 1200 ஆண்டு பழைமையானது.
கோயில் கருவறை வாயில் முன்னர் துவாரபாலகர்களின் இரண்டு அழகிய சிற்பங்கள் அமைந்துள்ளது.
# சோமேஷ்வரர் கோயில், பெங்களூர்

## பிற செய்திகள்

பிரிட்டன் பிரதமர் தெரசா மே மூன்று நாள் இந்தியச் சுற்றுப் பயணத்தின் போது சோமேஷ்வரர் கோயிலுக்கு சென்றார்.
# சோமேஷ்வரர் கோயில், பெங்களூர்

## படக்காட்சிகள்

<>  
</>
# சோமேஷ்வரர் கோயில், பெங்களூர்

## தமிழ் கல்வெட்டுகள்

<>  
</>
# கொள்ளேகால்

**கொள்ளேகால்** (Kollegala) இந்தியாவின் கர்நாடக மாநிலத்தின் சாமராசநகர் மாவட்டத்தின் கொள்ளேகால் வருவாய் வட்டத்தின் நிர்வாகத் தலைமையிடமும், நகராட்சியும் ஆகும். கொள்ளேகால் பட்டுத் தொழிலுக்கு பெயர் பெற்றது. ஆங்கிலேயர் ஆட்சி காலத்தில் சென்னை மாகாணத்தில் , கோயம்புத்தூர் மாவட்டத்தில் ஒரு பகுதியாக இருந்தது.
# கொள்ளேகால்

## போக்குவரத்து

கொள்ளேகால் தேசிய நெடுஞ்சாலை எண் 209 மற்றும் 766/215 என இரண்டு தேசிய நெடுஞ்சாலைகளைக் கொண்டது.
அருகில் அமைந்த தொடருந்து நிலையம் 30 கிலோ மீட்டர் தொலைவில் உள்ள சாம்ராஜ்நகரில் உள்ளது. அருகில் உள்ள வானூர்தி நிலையம் 150 கிலோ மீட்டர் தொலைவில் அமைந்த பெங்களூர் பன்னாட்டு வானூர்தி நிலையமாகும் மற்றும் 170 கிலோ மீட்டர் தொலைவில் அமைந்த கோயம்புத்தூர் விமான நிலையமாகும்.
மேலும் கொல்லேகலத்திலிருந்து பெங்களூர் மற்றும் மைசூர் செல்வதற்கு பேருந்து வசதிகள் உள்ளது.
# கொள்ளேகால்

## மக்கள் தொகையியல்

2011ஆம் ஆண்டு மக்கள் தொகை கணக்கெடுப்பின் படி, கொள்ளேகாலம் நகரத்தின் மொத்த மக்கள் தொகை 57,149 ஆகும். அதில் ஆண்கள் 28,546 ஆகவும்; பெண்கள் 28,603 ஆகவும் உள்ளனர். மொத்த மக்கள் தொகையில் ஆறு வயதிற்குட்பட்டவர்கள் 9.20% விழுக்காடாக உள்ளனர். பாலின விகிதம் ஆயிரம் ஆண்களுக்கு 1002 பெண்கள் உள்ளனர். எழுத்தறிவு 81.99% விழுக்காடாக உள்ளது. மக்கள் கன்னடம், தெலுங்கு மற்றும் தமிழ் மொழி பேசுகின்றனர். தமிழ் பேசுவோர் காவிரி ஆற்றின் வடகரையில் அடர்த்தியாக வாழ்கின்றனர்
# எஸ். ராஜேஸ்வர ராவ்

**எஸ். ராஜேஸ்வர ராவ்** (தெலுங்கு: సాలూరు రాజేశ్వరరావు) (11 அக்டோபர் 1922 – 25 அக்டோபர் 1999) ஒரு இந்திய இசையமைப்பாளர், பல்வாத்தியக் கலைஞர், இசை நடத்துநர், பாடகர், பாடலாசிரியர், நடிகர், இசை வித்துவான் என பல துறை வல்லவர் ஆவார். பெரும்பாலும் தென்னிந்தியத் திரைப்படங்களில் பணியாற்றியுள்ளார். அரை நூற்றாண்டுக்கும் மேலாக அவர் தமிழ், தெலுங்கு படவுலகுகளில் குறிப்பிடத்தக்க இசைப்பணி ஆற்றியுள்ளார்.
# எஸ். ராஜேஸ்வர ராவ்

## இசையமைத்த தமிழ்த் திரைப்படங்கள்

| ஆண்டு | திரைப்படம் | குறிப்பு |
| --- | --- | --- |
| 1942 | *நந்தனார்* | எம். டி. பார்த்தசாரதியுடன் இணைந்து |
| 1943 | *தாசிப்பெண்* |  |
| 1947 | *மிஸ் மாலினி* | பரூர் எஸ். அனந்தராமனுடன் இணைந்து |
| 1948 | *சந்திரலேகா* |  |
| 1949 | *அபூர்வ சகோதரர்கள்* |  |
| 1953 | *மனம்போல் மாங்கல்யம்* |  |
| 1953 | *பூங்கோதை* |  |
| 1954 | *ஆண்டி பெற்ற செல்வம்* |  |
| 1954 | *விப்ரநாராயணா* |  |
| 1954 | *குடும்பம்* |  |
| 1955 | *மிஸ்ஸியம்மா* |  |
| 1956 | *பிரேம பாசம்* |  |
| 1956 | *மாதர் குல மாணிக்கம்* |  |
| 1957 | *அலாவுதீனும் அற்புத விளக்கும்* |  |
| 1957 | *இரு சகோதரிகள்* |  |
| 1957 | *மாயா பஜார்* | கண்டசாலாவுடன் இணைந்து |
| 1958 | *செஞ்சுலட்சுமி* |  |
| 1958 | *கடன் வாங்கி கல்யாணம்* |  |
| 1959 | *அவள் யார்* |  |
| 1959 | *மஞ்சள் மகிமை* |  |
| 1960 | *பெற்ற மனம்* |  |
| 1962 | *விக்ரமாதித்தன்* | } |
# எஸ். ராஜேஸ்வர ராவ்

## பெற்ற விருதுகளும், சிறப்புகளும்

- ஆந்திரா பல்கலைக்கழகம் முனைவர் பட்டம் வழங்கியது
- திருமலை திருப்பதி தேவஸ்தான ஆஸ்தான வித்துவானாக நியமனம் பெற்றார்
- தமிழ் நாடு இயல், இசை, நாடக மன்றத்தின் கலைமாமணி விருது
- தெலுங்கு திரையுலகுக்கு ஆற்றிய சேவைகளுக்காக 1992 ஆம் ஆண்டு *ரகுபதி வெங்கையா விருது*
- 1980 ஆம் ஆண்டு *ஸ்ரீ வாசவி கன்யக பரமேஸ்வரி மகாத்மியம்* திரைப்படத்துக்கு இசையமைத்ததற்காக *நந்தி* விருது.
# பட்கிஸ் மாகாணம்

**பட்கிஸ் மாகாணம்** (**Bādghīs** (பஷ்தூ/) என்பது ஆப்கானித்தானின் முப்பத்து நான்கு மாகாணங்களில் ஒன்று. இது நாட்டின் வடமேற்கில் துர்க்மெனிஸ்தானை அடுத்து உள்ளது. இந்த பிராந்தியத்தின் பெயருக்கான பொருள் பாரசீக மற்றும் பஷ்டு மொழிகளில் "காற்று இல்லம்" என்பதாகும், இது மாகானத்தின் வடக்கு மற்றும் வடமேற்கு பகுதியில் இருந்து வீசும் ஊதி என்ற புல்வெளி காற்றை குறிப்பிடுவது ஆகும். முர்காப் ஆற்றிலிருந்து பட்கிஸ் மாகாணம் பாசணவசதி பெறுகிறது. மாகாணத்தின் வட எல்லை சராகாஸ் பாலைவனத்தின் விளிம்புவரை நீண்டுள்ளது. பட்கிஸ் மாகாணம் துர்க்மென்-ஆப்கன் எல்லைக் கோட்டின் ஒரு பகுதியாக உள்ளது. இந்த மாகாணத்தில் இருந்து சில பகுதிகள் பிரிக்கப்பட்டு ஹெராட் மாகாணம் மற்றும் மேமனிஸ் மாகாணம் ஆகியவற்றுடன் 1964 இல் இணைக்கப்பட்டன பிரிக்கப்பட்ட பரப்பளவு 20,591&nbsp;km<sup>2 ஆகும்</sup>. நாட்டிலுள்ள 34 மாகாணங்களில் இந்த மாகாணம் வளர்ச்சியில் பின்தங்கிய மாகாணமாகும். மாய்மனா மற்றும் ஹெறாத் நகரம் ஆகியவற்றுக்கு இடையில் உள்ள குவாலா ஐ நாவ் என்ற தற்கால சிறிய நகரமே மாகாணத்தின் தலைநகராக உள்ளது.
# பட்கிஸ் மாகாணம்

## வரலாறு

இந்த மாகாணம் 2001 அமெரிக்க தலையீட்டுக்கு முன்பு தாலிபான்களின் படைகளால் கடைசியாக கைப்பற்றப்பட்ட பகுதியாகும். இந்த மாகாணம் விரைபில் தாலிபான்களிடமிருந்து மீண்டும் வடக்குக் கூட்டணி படைகளால் கைப்பற்றப்பட்டது.  
மாகாணத்தில் இருந்து தலிபான்கள் அதிகாரத்தில் இருந்து அகற்றப்பட்ட பிறகு ஹமீது கர்சாய் மற்றும் அண்மையில் காஹானி அஹ்மத்ஜல் ஆகியோரின் ஆதரவாளர்கள் ஆளுநராக நியமிக்கப்பட்டனர். இந்த ஆளுநர்கள் நல்ல மாற்றங்களை மாகாணத்தில் செய்யவில்லை. குறிப்பாக ஆளுநர் நசிரி தலிபான்கள் திரட்ட வசதி செய்து கொடுத்தார்.
# பட்கிஸ் மாகாணம்

## அரசியல்

மாகாணத்தின் தற்போதைய ஆளுநர் ஜமாலுதின் ஈசாக் ஆவார்.  
மாகாணத்தில் ஸ்பெயின் தலைமையில் இயங்கிய ஒரு மாகாண புனரமைப்பு குழு, இருந்தது.
# பட்கிஸ் மாகாணம்

## பொருளாதாரம்

முகார்ப் ஆற்றை நம்பி நடக்கும் வேளாண்மையே இந்த பிரதேச மக்களின் வருவாய்க்கு ஆதாரமாக உள்ளது. மாகாணத்தில் 1990 களிலும் முற்பகுதியிலும், 2000 களின் பிற்பகுதியிலும் பெரும் வறச்சியை எதிர்கொண்டு, மக்கள் பல பத்தாயிரம் வீடுகளை விட்டு ஹெராட்டுக்கு வெளியில் உள்ள அகதி முகாம்களைத் தஞ்சமடைந்தனர். இந்த சூழல் தற்போது மேம்பட்டுள்ளது. ஆப்கானிஸ்தானில் பசுங்கொட்டை உற்பத்தியில் பட்கிஸ் மாகாணம் முன்னிலை வகிக்கிறது. இந்த மாகாணம் நாட்டில் கம்பளம் நெய்யும் தொழிலில் தலையாய இடத்தை வகிக்கிறது.
# பட்கிஸ் மாகாணம்

## பொருளாதாரம்

### போக்குவரத்து

பட்கிஸ் மாகாணத்தில் போக்குவரத்து வசதிகள் போதுமானதாக இல்லாத நிலையில் உள்ளது. மாகாணத்தில் ஒரே ஒரு வானூர்தி நிலையமாக மாகாணத்தின் தலைநகரான கலா ஐ நவ்வில் (QAQN) சிறிய வானூர்தி நிலையம் உள்ளது. 233 கி.மீ நீளம் கொண்ட ஆப்கான் வட்டச்சாலையின் பணிகள் 2012 ஆம் ஆண்டு துவங்கியது. இந்தச் சாலை ஹெர்ட் மற்றும் மஜிர்-ஐ ஷரீப் ஆகியவற்றை இணைக்கிறது. இதன் வழியாக பட்கிஸ் மாகாணத்திற்கான பாதை ஆப்கானஸ்தானின் பிற பகுதிகளுக்கு திறக்கும். இந்தச் சாலையின் பிரிவு ஹெர்ட் மாகாணத்தின் லெமன் முதல் ஃபர்யப் மாகாணத்தில் குவாய்சர் வரை, குவாலா-இ-நவ், முகியூர், பாலா முர்காப், கோர்மச் ஆகிய பகுதிகளின் ஊடாக செல்கிறது.
# பட்கிஸ் மாகாணம்

## உடல் நலம்

மாகாணத்தில் தூய்மையான குடிநீர் பெறும் மக்களின் எண்ணிக்கை 2005 இல் 11.6% என்ற விகிதத்தில் இருந்து 2011 இல் 1% என சரிந்தது. திறமையான பிரசவ உதவியாளர் மூலமாக பிரசவம் பார்க்கும் மக்களின் விழுகாடு 2005 ஆண்டில் 15% என்ற எண்ணிக்கையில் இருந்து 2001 ஆண்டு 17% என உயர்ந்தது. AIMS மற்றும் NPS ஆதாரங்களின்படி மொத்த மக்கள் தொகையில் தஷிக்குகள் 62%, பஷ்டூன் 28%, உஸ்பெக்கர் 5%, துர்க்மெனியர் 3%, பலோச் 2% என வாழ்கின்றனர். நாட்டிலுள்ள 34 மாகாணங்களில் இந்த மாகாணம் வளர்ச்சியில் பின்தங்கிய மாகாணமாகும். செபேர்கன் மற்றும் ஹெர்ராத் நகரம் ஆகியவற்றுக்கு இடையில் உள்ள குவாலா ஐ நாவ் என்ற தற்கால சிறிய நகரமே மாகாணத்தின் தலைநகராக உள்ளது.
# 100 சப்பானிய மலைகள்

**பிரபலமான 100 சப்பானிய மலைகள்** (*ஆங்கிலம்: 100 Famous Japanese Mountains; நிஹோங்கோ:日本百名山*) ஆசியக் கண்டத்தில் உள்ள பல தீவுகளாலான நாடான சப்பானிய 100 மலைகளைப் பற்றிய இது, மலைவாசியும் மற்றும் ஆசிரியருமான 'கியுயா புகாடா' (*Kyūya Fukada*) என்பவர், 1964 இல் இயற்றப்பட்ட ஒரு புத்தகமாகும்.
அவர் இயற்றிய இந்தப் பட்டியல் புத்தகம், சப்பான் பட்டத்து இளவரசரான 'நறுஹிட்டோ' (*Naruhito*) என்பவரின் கவனத்தை ஈர்க்கப்பட்டு பிரபலமானார்.மேலும் இப்பட்டியலின் தலைப்பைக் கொண்டு, 'சப்பான் ஒலிபரப்புக் கூட்டுத்தாபனம்' (*NHK*) எனும் சப்பான் நாட்டின் பொது தேசிய ஒளிபரப்பு நிறுவனத்தால் ஆவணப்படங்களும், மற்றும் பிற நடை புத்தகங்களும் வெளிவந்துள்ளன.
# 100 சப்பானிய மலைகள்

## சரித்திரம்

இந்த பிரபலமான மலைகளின் தேர்வை, சப்பான் வரலாற்றில் 1603 மற்றும் 1868 ஆகிய ஆண்டுகளுக்கு இடைப்பட்ட காலகட்டமான ஈடோ (*Edo period*) காலகட்டத்தில் இழைக்கப்பட்டது. சப்பனீய இலக்கியவாதியும், (bunjin) ஓவியரும், மற்றும் கவிஞருமான "தனி புஞ்சோ" (*Tani Bunchō 1763 - 1841*) என்பவர், இந்த மலைகளில் 90 மலைகளை துதிக்கப்படத்தக்கது என்று கொண்டாடப்படுகின்றது. (*பிரபலமான சப்பனீய மலைகளின் வரைபடங்கள் மற்றும் படங்கள் ஒரு தொகுப்பு*),
# 100 சப்பானிய மலைகள்

## மதிப்பீடு

ஜப்பனீய மலைகளின் பிற நவீன கட்டுரைகளுடன் ஒப்பிடும்போது, 20 ஆம் நூற்றாண்டின் போது, சப்பான் பொழுதுபோக்கு, மலையேறுதல், மற்றும் ஆல்ப்ஸ் மலையில் ஆய்வுப்பயணம் போன்றவற்றில் பிரபலமடைந்த 'வால்டர் வெஸ்டன்' (*Walter Weston*) போன்றோரின் புத்தகம் குறுகியதாக உள்ளது. மலைகள், அவற்றின் பெயர்களையும் குறிப்பாக அதன் தோற்றம் மற்றும் வரலாறு பற்றி 'புகுடா' (*Fukuda*) என்பவர் எழுதுகையில், அது மக்கள் புவியை வரையறுக்கவும், ஏறும் அனுபவம் அல்லது அதன் இயல்பு பற்றியும் படிக்க முடியும் என்று உரையிட்டுள்ளார். சில காரணங்களால் பட்டியலில் பரவலாக நன்கு பெற்றுள்ள இது, ஏற்கனவே நன்கு அறியப்பட்ட 100 மலைகள் என்று உள்ளது.
# 100 சப்பானிய மலைகள்

## அளவுகோல் தேர்வு

புகாடா (*Fukada*), 1,500 மீட்டர் அல்லது, அதற்கும் அதிகமாக இருக்கும் மற்றும் கருணை, வரலாறு மற்றும் தனித்துவம்: என மூன்று அளவுகோல்களின் படி அந்த 100 மலைகளை தேர்வு செய்து எப்போதும் ஏறியுள்ளார். அவர் சில விதிவிலக்குகளில் 'துசுகுபா மலை' (*Mount Tsukuba*) 'கைமன்தாக் எரிமலை' (*Kaimondake volcano*) போன்ற உயர வரம்பானது தணிந்து, வகைப்படுத்தியுள்ளார்.
# சாரதா பீடம்

**சாரதா பீடம்** (Sharada Peeth) என்பது இந்திய – பாகிஸ்தான் நாடுகளின் எல்லைக் கட்டுப்பாட்டு கோட்டின் அருகில், பாகிஸ்தான் ஆக்கிரமிப்பு காஷ்மீரில், நீலம் ஆற்றின் கரையில், இந்து சமயக் கடவுளான சாரதாவிற்கு அர்பணிக்கப்பட்ட கோயில் ஆகும். சாரதா பீடம் 51 சக்தி பீடங்களில் ஒன்றாக கருதப்படுகிறது. காஷ்மீர பண்டிதர்கள் அதிகம் வாழ்ந்த இப்பகுதியில் இந்து சமய வேதங்கள் பயிற்றுவிக்கப்படும் மையமாக விளங்கியது.  
பொ.ஊ. 14ஆம் நூற்றாண்டில் சிதிலமடைந்த சாரதா பீடத்தை காஷ்மீர் மன்னர் குலாப் சிங் 19ஆம் நூற்றாண்டில் திருப்பணி செய்தார்
இந்தியப் பிரிவினைக்குப் பின்னர் சாராதா பீடம் அமைந்த பகுதியை பாகிஸ்தான் நாட்டு பஷ்தூன் பழங்குடி மக்கள் கைப்பற்றி பாகிஸ்தான் ஆக்கிரமிப்பு காஷ்மீரில் இணைத்தனர்.
# சாரதா பீடம்

## அமைவிடம்

பாகிஸ்தான் ஆக்கிரமிப்பு காஷ்மீரின் நீலம் பள்ளத்தாக்கில், பாரமுல்லாவிலிருந்து 60 கிலோ மீட்டர் தொலைவிலும், முசாஃபராபாத் நகரத்திலிருந்து 40 கிலோ மீட்டர் தொலைவிலும், எல்லைக் எல்லை கட்டுப்பாட்டு கோட்டிலிருந்து 16 கிலோ மீட்டர் தொலைவிலும் அமைந்துள்ளது.
# சாரதா பீடம்

## வேத கல்வி மையம்

இந்தியத் துணைக்கண்டத்தில் சாரதா பீடம், புகழ் பெற்ற வேத கல்வி மையமாக விளங்கியது.
அத்வைத தத்துவ நிறுவனர் ஆதிசங்கரர் மற்றும் விசிட்டாத்துவைத நிறுவனரும் வைணவ குருவுமான இராமானுசர், பிரம்ம சூத்திரத்திற்கு விளக்க உரை எழுதுவதற்காக காஷ்மீரின் சாரதா பீடத்திற்கு வருகை புரிந்தனர்.
# சாரதா பீடம்

## வேத கல்வி மையம்

### யுவான் சுவாங்

பொ.ஊ. 632இல் சீன பௌத்தப் பயணி யுவான் சுவாங் சாரதா பீடத்திற்கு வருகை புரிந்து, இரண்டு ஆண்டுகள் தங்கி, பௌத்தம் தொடர்பான கல்வியைப் பயின்றார்.
# சாரதா பீடம்

## சாரதா கோயில் அமைப்பு

சாரதா பீடத்தின் சரசுவதி கோயிலின் நீளம் 142 அடியாகவும், அகலம் 94.6 அடியாகவுவும் இருந்தது. மேலும் 88 அடி உயர தோரண வாயிலும் அமைந்திருந்தது. கோயில் மூலவரான சாரதா தேவியின் உருவம் சந்தன மரத்தினால் செய்யப்பட்டது.
# சாரதா பீடம்

## வரலாற்று குறிப்புகள்

காஷ்மீரப் பண்டிதரான மகாகவி கல்கணர், தான் எழுதிய இராஜதரங்கிணி எனும் சமசுகிருத நூலில் சாரதா பீடத்தையும், அதன் நிலவியலையும் குறித்துள்ளார்.  
இசுலாமிய வரலாற்று அறிஞரும், புவியியலாளருமான அல்-பிருனி (பொ.ஊ. 973–1048), சாரதா பீடத்தின் கருவறையில் மரத்திலான சரசுவதியின் சிற்பம் காணப்பட்டதாக தமது குறிப்பில் குறித்துள்ளார். மேலும் பாகிஸ்தானில் உள்ள முல்தான் நகரத்தின் சூரியன் கோயில் போன்று, சாரதா பீடத்தின் கோயில் அமைப்பு இருந்ததாக குறிப்பிடுகிறார்.  
பதினான்காம் நூற்றாண்டில் சாரதா பீடத்தின் கோயிலை இசுலாமியர்கள் சிதைத்ததாக கருதப்படுகிறது.
# சாரதா பீடம்

## மறுசீரமைப்பு

இந்தியப் பிரிவினை போது ஜம்மு காஷ்மீரின் குப்வாரா மாவட்டத்தில், இந்தியா-பாகிஸ்தான் ஆக்கிரமிப்பு பகுதியின் எல்லையில் அமைந்த சாரதா பீடத்தை இசுலாமியர்களால் சிதைக்கப்பட்டது. இக்கோயிலை, சிருங்கேரி சாராதா மடத்தின் ஆதரவுடன் மீண்டும் கட்டும் பணி 2021ம் ஆண்டு துவக்கி, மார்ச் 2023ஆம் ஆண்டில் கோயில் திறந்து வைக்கப்பட்டது. இக்கோயிலில் நவராத்திரி மற்றும் தீபாவளி பண்டிகைகள் சிறப்பாகக் கொண்டாடப்படுகிறது.
# தி வே ஹோம் (2002 திரைப்படம்)

***தி வே ஹோம்*** 2002-ஆம் ஆண்டு லீ ஜியோங்-ஹியாங் என்ற இயக்குநரால் எழுதி இயக்கப்பட்ட திரைப்படமாகும். இப்படம் நகரவாசியான பேரன், தன் பாட்டியுடன் ஒரு குக்கிராமத்தில் வசிக்கும் அழகான வாழ்வைச் சித்தரிக்கிறது. இத்திரைப்படம் தென் கொரியாவின் 2002-ஆம் ஆண்டு மிக உயர்ந்த உள்நாட்டுப் பட வரிசையில் இரண்டாவது இடம் பெற்றது.
# தி வே ஹோம் (2002 திரைப்படம்)

## கதைச் சுருக்கம்

நகரவாசியான பேரன் தன் பாட்டியுடன் விருப்பமின்றித் தங்குகிறான். ஆனால், நாட்கள் செல்லச் செல்ல தன் பாட்டியின் உண்மையான அன்பைப் புரிந்து கொள்கின்றான். கோடை விடுமுறை என்னும் குறுகிய காலத்தில் பாட்டி மற்றும் பேரனுக்கு இடையில் நடக்கும் ஓர் அன்புப் புரிதலே இக்கதையின் கதைச் சுருக்கம் ஆகும்.
# தி வே ஹோம் (2002 திரைப்படம்)

## நடிகர்கள்

- பாட்டியாக நடித்தவர் - கிம் யுல்-பூன்.
- சங்-வூ(பேரன்)வாக நடித்தவர் - யூ சேங்-ஹோ.
- சங்-வூவின் தாயாக நடித்தவர் - டோங் ஹியோ-ஹீ.
- சீல்-இ (வயல்வேலை செய்யும் கிராமத்துப் பையன்)ஆக நடித்தவர் - மின் கியுங்-ஹியூன்.
# தி வே ஹோம் (2002 திரைப்படம்)

## படப்பிடிப்புத் தளம்

தி வே ஹோம் திரைப்படத்தின் படப்பிடிப்பானது, தென் கொரியாவிலுள்ள வடக்கு ஜியோங்சங் மாகாணம் ஜீடோங்மா பகுதியில் படமாக்கப்பட்டது.
# கிரீசு மாத்ரூபூதம்

**கிரீசு மாத்ரூபூதம்** ( Girish Mathrubootham 29 மார்சசு 1975 ) தொழில் நுட்பவியலாளர் மற்றும் தொழிலதிபர் ஆவார். பிரெசுடெஸ்க் என்ற சென்னையைச் சேர்ந்த தொழில்நுட்ப நிறுவனத்தின் முதன்மைச் செயல் அதிகாரியாக உள்ளார்.
# கிரீசு மாத்ரூபூதம்

## படிப்பு

தமிழ்நாடு திருச்சிராப்பள்ளியைச் சேர்ந்த கிரீசு மாத்ருபூதம் சாத்திரா பொறியியல் கல்லூரியில் மின் பொறியியலும் பின்னர் எம்பிஏ கல்வியும் படித்துப் பட்டம் பெற்றார். இவர் மின் பொறியியல் படித்தாலும் நண்பர்களின் தொடர்பாலும் தூண்டுதலாலும் ஜாவா கோர்சில் சேர்ந்து படித்தார்.
# கிரீசு மாத்ரூபூதம்

## பணிகள்

அமெரிக்காவில் வேலை வாய்ப்புக் கிடைத்து அங்கு சென்று பணியாற்றினார். பின்னர் இந்தியாவுக்குத் திரும்பி சோகோ என்ற
தொழில் நுட்பக் குழுமத்தில் சேர்ந்தார். 10 ஆண்டுகள் அந்நிறுவனத்தில் வேலை செய்தபின் வென்ச்சர் கேப்பிட்டல் உதவியுடன் பிரெசு டெஸ்க் நிறுவனத்தைத் தொடங்கினார். பிரெசு டெஸ்க் நிறுவனம் தற்பொழுது 50000 வாடிக்கையாளர்களையும் 500 ஊழியர்களையும் கொண்டுள்ளது. மேலும் இவர் 6 நிறுவனங்களைக் கையகப்படுத்தி தொழிலில்வெற்றி பெற்றுள்ளார்.
# குலாப் சிங்

**குலாப் சிங்** (Gulab Singh) (1792–1857) இந்து இராஜபுத்திர குலத்தின் டோக்ரா வம்சத்தை நிறுவியர் ஆவார். முதலாம் ஆங்கிலேய சீக்கியப் போரின் முடிவில், சீக்கியப் பேரரசின் கீழ் இருந்த காஷ்மீர் பகுதிகளை கைப்பற்றிய ஆங்கிலேயர்கள், அமிர்தசரஸ் உடன்படிக்கையின் படி, 1846இல் காஷ்மீரை ஜம்மு குலாப் சிங்கிடம் 75,00,000 ரூபாய்க்கு விற்று விட்டனர்.
# குலாப் சிங்

## இளமை வாழ்க்கை

குலாப் சிங் 18 அக்டோபர் 1792இல் இந்து டோக்ரா இராஜபுத்திர குலத்தில் பிறந்தவர். ஜம்மு மன்னர் ஜித் சிங்கின் நெருங்கிய உறவினர் ஆவார். 1808இல் சீக்கிய மன்னர் ரஞ்சித் சிங்கிடம் ஜம்மு மன்னர் தனது ஆட்சி பகுதிகளை இழந்ததால், 1809இல் குலாப் சிங், ஆப்கானிய மன்னர் சூஜா ஷா துரானி மற்றும் சர்தார் நிகல் சிங் அட்டாரி வாலா படையில் சேர்ந்தார். பின்னர் சீக்கியப் பேரரசர் ராஜா ரஞ்சித் சிங் படையில் படைத்தலைவராக சேர்ந்து, முல்தான் மற்றும் ரியாசிப் போர்களில் ரஞ்சித் சிங்கின் முன்னரங்கப் படைத்தலைவராக செயல்பட்டார். 1816இல் ஜம்முவை சீக்கியர்கள் கைப்பற்றி, அப்பகுதியின் சீக்கிய ஆளுனராக குலாப் சிங் நியமிக்கப்பட்டார்.  
1821இல் குலாப் சிங், ரஜௌரி மற்றும் கிஷ்த்துவார் பகுதிகளை மன்னர் அக்கர் கான் மற்றும் இராஜா தேக் முகமது சிங்கிடமிருந்து கைப்பற்றினார்.
# குலாப் சிங்

## ஜம்முவின் மன்னராக

ஜம்மு பகுதியின் மன்னர் ஜித் சிங், சீக்கியப் படைகளால் வெல்லப்பட்டப் பின்னர், குலாப் சிங்கின் தந்தை கிஷோர் சிங் ஜம்முவின் மன்னரானார். 1822இல் கிஷோர் சிங்கின் மறைவுக்குப் பின், குலாப் சிங், ஜம்முவின் மன்னராக, ரஞ்சித் சிங்கால் நியமிக்கப்பட்டார்.
# குலாப் சிங்

## ஜம்மு காஷ்மீர் மன்னராக

முதலாம் ஆங்கிலேய சீக்கியப் போரில், சீக்கியர்கள், காஷ்மீர் பகுதியை ஆங்கிலேயர்களிடம் இழந்தனர். 84,471 சதுர கிலோ மீட்டர் பரப்பளவு கொண்ட காஷ்மீர் பகுதியை, ஆங்கிலேயர்கள், 16 மார்ச் 1846இல் அன்று, ஜம்மு மன்னர் குலாப் சிங்கிடம் ரூபாய் 27 இலட்சத்திற்கு விலைக்கு விற்று விட்டனர். எனவே 16 மார்ச் 1846 முதல் குலாப் சிங் சம்மு காஷ்மீர் இராச்சியத்தின் மன்னரானார்.  
30 சூன் 1857இல் மன்னர் குலாப் சிங்கின் மறைவிற்கு பினனர் அவரது மகன் **ரண்பீர் சிங்** காஷ்மீர் இராச்சியத்தின் மன்னரானார். ஜம்மு காஷ்மீர் இராச்சியத்தின் இறுதி மன்னர் ஹரி சிங் ஆவார்.
# குலாப் சிங்

## ரகுநாத் கோயில்

ஜம்மு நகரத்தில் அமைந்த ரகுநாத் கோயிலின் கட்டிடப் பணி மகாராஜா குலாப் சிங் 1835-இல் துவக்கினார். பின்னர் அவரது மகன் மகாராஜா **ரண்பீர் சிங்** என்பவரால் 1860-இல் கட்டிமுடிக்கப்பட்டது.
# குலாப் சிங்

## இதனையும் காண்க

- டோக்ரா வம்சம்
- ரண்பீர் சிங்
- ஹரி சிங்
- கரண் சிங்
- ஜம்மு காஷ்மீர் இராச்சியம்
- ஜம்மு காஷ்மீர் வரலாறு
- ரகுநாத் கோயில்
# சிற்றணிக்கோவை

நேரியல் இயற்கணிதத்தில் ஒரு அணியின் **சிற்றணிக்கோவை** (*minor*) என்பது அவ்வணியிலிருந்து அதன் ஒன்று அல்லது ஒன்றுக்கு மேற்பட்ட நிரைகளையோ, நிரல்களையோ நீக்கக் கிடைக்கும் சிறிய சதுர அணியின் அணிக்கோவையாகும். ஒரு சதுர அணியிலிருந்து ஒரேயொரு நிரையையும், நிரலையும் மட்டும் நீக்கிப் பெறப்படும் சிற்றணிக்கோவைகள், **முதல் சிற்றணிக்கோவைகள்** (*first minors*) எனப்படுகின்றன. இவை அச்சதுர அணியின் அணிக்கோவை மதிப்பினைக் கணக்கிடுவதற்கும் அவ்வணியின் நேர்மாறு அணி காண்பதற்கும் பயன்படுகின்றன.
# சிற்றணிக்கோவை

## வரையறை

### முதல் சிற்றணிக்கோவைகள்

*A* ஒரு சதுர அணி எனில் அதன் *i*-வது நிரை மற்றும் *j*-வது நிரலிலில் உள்ள உறுப்பின் சிற்றணிக்கோவை (**(*i*,*j*) சிற்றணிக்கோவை** அல்லது **முதல் சிற்றணிக்கோவை**)) என்பது *A* அணியின் i-ஆவது நிரையையும் j-ஆவது நிரலையும் நீக்கிவிடக் கிடைக்கும் அணியின் அணிக்கோவையாகும். (*i*,*j*) சிற்றணிக்கோவையின் குறியீடு M<sub>*i,j*</sub>  
;பொதுவான வரையறை
**A** ஒரு *m* × *n* அணி; *k* ஒரு முழு எண்; 0 < *k* ≤ *m*, *k* ≤ *n* எனில்:
:**A** இன் *k* × *k* சிற்றணிக்கோவை என்பது **A** அணியிலிருந்து *m* − *k* நிரைகளையும் *n* − *k* நிரல்களையும் நீக்கிய பின் கிடைக்கும் *k* × *k* அணியின் அணிக்கோவையாகும்.
# சிற்றணிக்கோவை

## வரையறை

### முதல் சிற்றணிக்கோவைகள்

#### இணைக்காரணிகள்

குறியிடப்பட்ட சிற்றணிக்கோவைகள் இணைக்காரணிகள் என அழைக்கப்படும்.  
:(*i*,*j*) சிற்றணிக்கோவையை <math>(-1)^{i+j}</math> ஆல் பெருக்கக் கிடைப்பது (i,j) இணைக்காரணியாகும். இதன் குறியீடு C<sub>*i,j*</sub>.
::<math>\mathbf{C}_{ij} = (-1)^{i+j} \mathbf{M}_{ij}. \,</math>
# சிற்றணிக்கோவை

## வரையறை

### முதல் சிற்றணிக்கோவைகள்

#### 3 x 3 அணியின் சிற்றணிக்கோவை, இணைக்காரணி காணல்

எடுத்துக்காட்டு:
:<math>\begin{bmatrix}
\,\,\,1 & 4 & 7 \\
\,\,\,3 & 0 & 5 \\
-1 & 9 & \!11 \\
\end{bmatrix}</math>  
மேலுள்ள அணியில் சிற்றணிக்கோவை *M*<sub>23</sub> காண்பதற்கு அந்த அணியிலிருந்து இரண்டாவது நிரையும் மூன்றாவது நிரலும் நீக்கப்பட்டு மீதமாகும் அணியின் அணிக்கோவையின் மதிப்பு கணக்கிடப்படுகிறது.
:<math> M_{23} = \det \begin{bmatrix}
\,\,1 & 4 & \Box\, \\
\,\Box & \Box & \Box\, \\
-1 & 9 & \Box\, \\
\end{bmatrix}= \det \begin{bmatrix}
\,\,\,1 & 4\, \\
-1 & 9\, \\
\end{bmatrix} = (9-(-4)) = 13</math>  
இதற்குரிய இணைக்காரணி *C*<sub>23</sub>:
:<math>\ C_{23} = (-1)^{2+3}(M_{23}) = -13.</math>
# சிற்றணிக்கோவை

## வரையறை

### முதல் சிற்றணிக்கோவைகள்

#### இணைக்காரணி அணி

ஒரு அணியின் அனைத்து உறுப்புகளை அவற்றின் இணைக்காரணிகளைக் கொண்டு பதிலிடக் கிடைப்பது அவ்வணியின் இணைக்காரணி அணி எனப்படும். இணைக்காரணி அணியின் குறியீடு <math>\mathbf{C}</math>  
;3 x 3 பொது அணியின் இணைக்காரணி அணி
:<math>
\mathbf{A} = \begin{pmatrix}
a_{11} & a_{12} & a_{13} \\
a_{21} & a_{22} & a_{23} \\
a_{31} & a_{32} & a_{33}
\end{pmatrix}
</math>  
இதன் இணைக்காரணி அணி:
:<math>
\mathbf{C} =\begin{pmatrix}
c_{11} & c_{12} & c_{13} \\
c_{21} & c_{22} & c_{23} \\
c_{31} & c_{32} & c_{33}
\end{pmatrix} =\begin{pmatrix}
+\begin{vmatrix} a_{22} & a_{23} \\ a_{32} & a_{33} \end{vmatrix} &
-\begin{vmatrix} a_{21} & a_{23} \\ a_{31} & a_{33} \end{vmatrix} &
+\begin{vmatrix} a_{21} & a_{22} \\ a_{31} & a_{32} \end{vmatrix} \\
& & \\
-\begin{vmatrix} a_{12} & a_{13} \\ a_{32} & a_{33} \end{vmatrix} &
+\begin{vmatrix} a_{11} & a_{13} \\ a_{31} & a_{33} \end{vmatrix} &
-\begin{vmatrix} a_{11} & a_{12} \\ a_{31} & a_{32} \end{vmatrix} \\
& & \\
+\begin{vmatrix} a_{12} & a_{13} \\ a_{22} & a_{23} \end{vmatrix} &
-\begin{vmatrix} a_{11} & a_{13} \\ a_{21} & a_{23} \end{vmatrix} &
+\begin{vmatrix} a_{11} & a_{12} \\ a_{21} & a_{22} \end{vmatrix}
\end{pmatrix}
</math>
# சிற்றணிக்கோவை

## சிற்றணிக்கோவைகள், இணைக்காரணிகளின் பயன்பாடுகள்

### அணிக்கோவைகளின் விரிவு

<math>n\times n</math> அணி <math>(a_{ij})</math> எனில்  
:*A* இன் அணிக்கோவையின் (det(*A*)) *j*th நிரல் மூலமான இணைக்காரணி விரிவு:  
:<math>\ \det(\mathbf A) = a_{1j}C_{1j} + a_{2j}C_{2j} + a_{3j}C_{3j} + ... + a_{nj}C_{nj} = \sum_{i=1}^{n} a_{ij} C_{ij} </math>  
:*A* இன் அணிக்கோவையின் (det(*A*)) *i*th நிரல் மூலமான இணைக்காரணி விரிவு:
:<math>\ \det(\mathbf A) = a_{i1}C_{i1} + a_{i2}C_{i2} + a_{i3}C_{i3} + ... + a_{in}C_{in} = \sum_{j=1}^{n} a_{ij} C_{ij} </math>
# சிற்றணிக்கோவை

## சிற்றணிக்கோவைகள், இணைக்காரணிகளின் பயன்பாடுகள்

### அணியின் நேர்மாறு

கிரமரின் விதியைப் பயன்படுத்தி நேர்மாற்றத்தக்க அணியின் இணைக்காரணிகளைக் கண்டுபிடித்து அவ்வணியின் நேர்மாறு அணியைக் காணலாம்.  
இணைக்காரணிகளாலான அணி:  
:<math>\mathbf C=\begin{bmatrix}
C_{11} & C_{12} & \cdots & C_{1n} \\
C_{21} & C_{22} & \cdots & C_{2n} \\
\vdots & \vdots & \ddots & \vdots \\
C_{n1} & C_{n2} & \cdots & C_{nn}
\end{bmatrix} </math>  
**A** அணியின் இணைக்காரணி அணியின் (<math>\mathbf C </math>) இடமாற்று அணி, **A** இன் சேர்ப்பு அணி எனப்படும்.  
**A** அணியின் நேர்மாறு அணி:
:<math>\mathbf A^{-1} = \frac{1}{\operatorname{det}(\mathbf A)} \mathbf C^\mathsf{T}.</math>
# சிற்றணிக்கோவை

## சிற்றணிக்கோவைகள், இணைக்காரணிகளின் பயன்பாடுகள்

### அணியின் அளவை

மெய்யெண்களாலான *m* × *n* அணியின் தரம் *r* எனில் அவ்வணிக்கு, குறைந்தபட்சம் ஒரு பூச்சியமில்லா *r* × *r* சிற்றணிக்கோவையும், பிற மேல்வரிசை சிற்றணிக்கோவைகள் அனைத்தும் பூச்சியமாகவும் இருக்கும்.
# கைசத் கசுடட்

**கைசத் கசுடட்** (Kaizad Gustad 1968) என்பவர் மும்பையைச் சேர்ந்த திரைப்பட இயக்குநர், எழுத்தாளர் மற்றும் புதின ஆசிரியர் ஆவார்.
# கைசத் கசுடட்

## வாழ்க்கைக் குறிப்புகள்

பார்சி செல்வக் குடும்பத்தில், மும்பையில் பிறந்த கைசத் கசுடட் ஆமதாபாத்தில் வளர்ந்தார். அவருடைய தாத்தா நடத்தி வந்த அரங்கில் திரைப்பட ஓட்டுநராக வேலை செய்து பயிற்சி பெற்றார். சிட்னி மற்றும் பல உலக நாடுகளுக்கு 18 அகவையாக இருக்கும் போது பயணம் செய்தார். நியூயார்க்கு பல்கலைக் கழக திரைப் பள்ளியில் பணியாற்றினார்.  
பாம்பே பாய்ஸ், பூம், போம்ப்ளி அண்ட் பீட்ரிஸ் ஆகிய படங்களை இயக்கினார்.
கைசத் கசுடட் இது வரை மூன்று புதினங்கள் எழுதியுள்ளார். அவை ஆப் நோ பிக்சட் அட்ரஸ், தி ரோட் டு மேண்டலே, 7 ஸ்டோரிஸ் ஆகும்.  
டயானா ஏடன் என்ற உலக அழகியுடன் பழகினார்.அலெக்ஸான்ட்ரா ரிட் என்ற அமெரிக்கப் பெண்ணைத் திருமணம் செய்து கொண்டார்.
# இரம்யா சதாசிவம்

**இரம்யா சதாசிவம்** (Ramya sadasivam) என்பவர் தமிழ் நாட்டைச் சேர்ந்த ஒரு பெண் ஓவியர் ஆவார். இவர் வரைந்த ஓவியங்களுக்காக பிரபுல்ல தணுக்கர் விருது 2016 ஆம் ஆண்டு வழங்கப்பட்டது. சுபந்தன் சிறந்த கலைஞர் விருதும் வழங்கப்பட்டது.  
இரம்யா சதாசிவம் உயிர்த் தொழில் நுட்பத்தில் பட்டமும், மேற்கத்தியக் கலைகளில் பட்டயமும் பெற்றார். சிறு வயதிலிருந்தே ஓவியம் வரைவதில் ஆர்வம் கொண்டிருந்தாலும் 2006 ஆம் ஆண்டுதன் முதன் முதலாக வரையத் தொடங்கினார். தொடக்கத்தில் கரிக்கோலில் வரைந்தார். பின்னர் ஆயில் வண்ணத்தில் வரைந்தார். இந்திய நாகரிகம், பண்பாடு, பழக்க வழக்கங்கள், சிற்றூர்ப்புற வாழ்க்கை முறைகள், உழைப்பாளிகளின் அன்றாட அலுவல்கள், பெண்களின் நிலைகள் ஆகியனவற்றை ஓவியத்தில் சித்தரித்துள்ளார்.
சிற்பங்கள், இயற்கைக் காட்சிகள் ரசிப்பவர்களைத் தாண்டி, யதார்த்த நிகழ்வுகளை ஓவியமாகப் பதிவு செய்து அதில் வெற்றியும் பெற்றார். பல்வேறு வகையான ஓவியங்களில் திறமை பெற்றவர் என்றாலும் உருவக கலை – குறிப்பாக நிர்வாண ஓவியங்களை சித்தரிப்பத்தில் கை தேர்ந்தவராக உள்ளார்.
# காளிதாசன் (கவிஞர்)

**காளிதாசன்** (*Kalidasan*; இறப்பு: 29 மே 2016) தமிழ்த் திரைப்படப் பாடலாசிரியரும் கவிஞரும் ஆவார். இவர் வைகாசி பொறந்தாச்சு, தெற்கு தெரு மச்சான் போன்ற திரைப்படங்களுக்குப் பாடல்கள் இயற்றியுள்ளார். ஆரம்ப காலத்தில் திருப்பத்தூரான் ௭ன்ற பெயரிலும் பின்னாளில் காளிதாசன் ௭ன்ற பெயரிலும் பாடல்கள் இயற்றினார்.
# காளிதாசன் (கவிஞர்)

## அறிமுகம்

1969-இல் *தாலாட்டு* என்ற படத்தில், *மலையாக இருப்பதெல்லாம் ஆசைவடிவம் அது மண்ணாகும் போது ஞானிவடிவம்* என்ற பாடல் மூலம் அறிமுகமானார். அப்போது இவர் பெயர் திருப்பத்தூர் ராசு. தாலாட்டு படத்திற்குப் பிறகு திருப்பத்தூரான் என்ற பெயரில் நூற்றுக்கணக்கான பக்திப் பாடல்களை எழுதியிருக்கிறார். அதில் குன்னக்குடி வைத்தியநாதன் இசையில், "கருணை உள்ளம் கொண்டவளே கருமாரியம்மா' என்ற பிரபலமான பாடலை எழுதினார். எல். ஆர். ஈஸ்வரி பாடிய இப்பாடல் கோயில் விழாக்களில் அதிகம் ஒலிக்கிறது.
# காளிதாசன் (கவிஞர்)

## தேவாவுடன் கூட்டணி

காளிதாசன் என்று தனது பெயரை மாற்றிக் கொண்டு பாடல் எழுதத் தொடங்கியதும் வாய்ப்புகள் இவரைத் துரத்திக் கொண்டு வந்து உச்சத்தில் வைத்தது. காளிதாசன் என்ற பெயரில் 1990-ஆம் ஆண்டு தேவாவின் இசையில் *வைகாசி பொறந்தாச்சு* என்ற படத்திற்கு அனைத்துப் பாடல்களையும் எழுதினார். தேவா இசையில் தொடர்ந்து 75 படங்களுக்கு எல்லாப் பாடல்களையும் எழுதினார். 800 பாடல்கள் இதுவரை பல்வேறு இசையமைப்பாளர்களிடம் எழுதியிருக்கிறார். 1994-ஆம் ஆண்டு சிறந்த திரைப்படப் பாடலாசிரியருக்கான தமிழக அரசின் விருதை இவர் பெற்றிருக்கிறார். இவருடைய திரைப்பாடல்கள் புத்தகமாக வெளி வந்திருக்கின்றது. அதில் ஒவ்வொரு பாடலையும் ஒவ்வொருவருக்குக் காணிக்கையாக்குகிறேன் என்று ஒவ்வொருவர் பெயரையும் குறிப்பிட்டுச் சொன்னது போல் எந்தக் கவிஞரும் சொன்னதில்லை. இவர் *நீங்க நல்லா இருக்கணும்* திரைப்படத்திற்காகத் தமிழக அரசின் சிறந்த பாடலாசிரியருக்கான விருது பெற்றார்.
# காளிதாசன் (கவிஞர்)

## திரைப்படப் பட்டியல்

1. - தாலாட்டு
1. - ஓடி விளையாடு தாத்தா
1. - சட்டம் என் கையில்
1. - தெற்கு தெரு மச்சான்
1. - வைகாசி பொறந்தாச்சு
1. - வைதேகி கல்யாணம்
1. - அருணாச்சலம்
1. - நட்புக்காக
1. - கரிமேடு கருவாயன்
1. - கந்தா கடம்பா கதிர்வேலா
1. - கண்ணுக்கு கண்ணாக
1. - கலர் கனவுகள்
1. - பாட்டாளி
1. - பரம்பரை
1. - புது மனிதன்
1. - மதுமதி
1. - சந்திப்போமா
1. - தை பொறந்தாச்சு
1. - நாடு அதை நாடு
1. - நம்ம ஊரு பூவாத்தா- (**வசனம் பாடல்கள்**)
1. - விரலுக்கேத்த வீக்கம்
1. - ஊர் மரியாதை
1. - நம்ம அண்ணாச்சி
1. - ஒரு நல்லவன் ஒரு வல்லவன்
1. - ஜமீன் கோட்டை
1. - பாளையத்து அம்மன்
1. - பொண்டாட்டி ராஜ்ஜியம்
1. - ஞானப்பழம்
1. - தாய்மாமன்
1. - என் ஆசை மச்சான்
1. - ௭ங்களுக்கும் காலம் வரும்
1. - வீட்டோட மாப்பிள்ளை
1. - பொன் விழா
1. - விடுகதை
1. - சுந்தர புருஷன்
1. - தாலி காத்த காளியம்மன்
1. - பெரிய இடத்து மாப்பிள்ளை
1. - முதல் சீதனம்
1. - ஒயிலாட்டம்
1. - மில் தொழிலாளி
1. - சூரிய நமஸ்காரம்
# காளிதாசன் (கவிஞர்)

## இறப்பு

கவிஞர் காளிதாசன் 2016-ஆம் ஆண்டு மே மாதம் 29 அன்று காலமானார்.
# தெய்வத்தின் தெய்வம்

***தெய்வத்தின் தெய்வம்*** 1962 ஆம் ஆண்டு வெளியான ஒரு இந்திய தமிழ்த் திரைப்படமாகும். இத்திரைப்படத்தை கே. எஸ். கோபாலகிருஷ்ணன் எழுதி, தயாரித்து, இயக்கியிருந்தார். இத்திரைப்படத்தில் எஸ். எஸ். ராஜேந்திரன், விஜயகுமாரி, குமாரி மணிமாலா, எஸ். வி. ரங்கா ராவ், எம். வி. ராஜம்மா ஆகியோர் முக்கிய வேடங்களில் நடித்திருந்தனர். ஆனந்த விகடன் இதழில் முன்னர் வெளியான பிலஹரி எழுதிய *ஜடம்* என்ற சிறுகதையைத் தழுவி இத்திரைப்படக் கதை அமைக்கப்பட்டிருந்தது.
# தெய்வத்தின் தெய்வம்

## திரைக்கதைச் சுருக்கம்

ஒரு வசதியான மனிதருக்கு ஒரு மகளும் ஒரு மகனும் இருக்கிறார்கள். மகள் கண்மணி மேற்படிப்புக்காகச் சென்னை செல்கிறாள். அங்கே ஒரு வறிய குடும்பத்தைச் சேர்ந்த அன்னம் என்ற பெண்ணைச் சந்தித்து அவளுடன் நட்புக் கொள்கிறாள். விடுமுறையின் போது அன்னத்தைத் தன் வீட்டிற்குக் கண்மணி அழைத்து வருகிறாள். வந்த இடத்தில் அன்னத்தின் மீது கண்மணியின் சகோதரன் காதல் கொள்கிறான். அவர்களுக்குத் திருமணம் நடக்கிறது. ஆனால் திருமணத்தின் பின் கண்மணியின் சகோதரன் இறந்து விடுகிறான். அன்னம் விதவையாகிறாள்.
சிறிது காலத்தில் கண்மணி பாபுவைத் திருமணம் செய்கிறாள். ஆனால் அவர்கள் மணவாழ்வு கசந்து போகிறது. பாபு விவாகரத்துப் பெற முயலுகிறான். ஆனால் கண்மணி அதற்குச் சம்மதிக்கவில்லை. விதவையான அன்னத்தை பாபுவின் தம்பிக்குத் திருமணம் செய்து வைக்க கண்மணி முயற்சி செய்கிறாள். இந்தச் சிக்கல்கள் எப்படித் தீர்வாகின்றன என்பதே மீதிக் கதையாகும்.  
பாடல்களை இயற்றியோர்: மகாகவி சுப்பிரமணிய பாரதியார், ஏ. மருதகாசி, பஞ்சு அருணாசலம், இரா. பழனிசாமி, கு. மா. பாலசுப்பிரமணியம் ஆகியோர்.
| வரிசை
எண் | பாடல் | பாடகர்/கள் | பாடலாசிரியர் | கால அளவு(நி:செ) |  |
| --- | --- | --- | --- | --- | --- |
| 1 | *கண்ணன் மனநிலையை* | எஸ். ஜானகி | சுப்பிரமணிய பாரதியார் | 05:27 |  |
| 2 | *கண்ணுக்குள் எத்தனை வெள்ளமடி* | டி. எம். சௌந்தரராஜன் | கண்ணதாசன் | 03:24 |  |
| 3 | *எங்கிருந்த போதும் உன்னை* | பி. சுசீலா | கண்ணதாசன் | 03:13 |  |
| 4 | *என் ஆருயிரே* | பி. பி. ஸ்ரீநிவாஸ் எஸ். ஜானகி | கு. மா. பாலசுப்பிரமணியம் | 03:54 |  |
| 5 | *நீ இல்லாத உலகத்திலே* | பி. சுசீலா | கண்ணதாசன் | 03:14 |  |
| 6 | *அன்னமே சொர்ணமே* | பி. சுசீலா, எஸ். ஜானகி | ஏ. மருதகாசி | 03:17 |  |
| 7 | *பாட்டுப் பாட வாயெடுத்தேன்* | பி. சுசீலா | கண்ணதாசன் | 04:09 | } |
# விளம்பி நாகனார்

**விளம்பி நாகனார்** பதினெண் கீழ்க்கணக்கு நூல்களுள் ஒன்றான நான்மணிக்கடிகையை எழுதியவர் ஆவர்.  
விளம்பி என்ற ஊரில் பிறந்த நாகனார் என்ற பெயர் உடையவராக இருக்க வேண்டும் என்று கருதப்படுகிறது. அல்லது இவர் ஆற்றிய தொழில் காரணமாக இவர் விளம்பி நாகனார் என்று அழைக்கப்பட்டிருக்கலாம் என்று கருதுவாருமுளர். இவரின் காலம் கி.பி. 200 க்கு முன்னர் ஆகும்.